C 421/18
EL
Επίσημη Εφημερίδα της Ευρωπαϊκής Ένωσης
4.11.2022
Πρακτικό παράδειγμα: Ένα κράτος μέλος αποφασίζει να μεταφέρει μέρος των πόρων ενός συγκεκριμένου προγράμματος του ΕΤΠΑ για τα μελλοντικά ημερολογιακά έτη στο πρόγραμμα «Ορίζων Ευρώπη» (14) με τροποποίηση του προγράμματος σύμφωνα με το άρθρο 24 του ΚΚΔ.
Η Επιτροπή συμφωνεί ότι η μεταφορά είναι δεόντως αιτιολογημένη και συνάδει με τους στόχους του προγράμματος από το οποίο θα μεταφερθούν οι πόροι.
Η Επιτροπή εγκρίνει την τροποποίηση του προγράμματος, κατόπιν της σύμφωνης γνώμης της επιτροπής παρακολούθησης.
Τα κράτη μέλη και η Επιτροπή συζητούν επίσης το γεωγραφικό πεδίο εφαρμογής (το οποίο καθορίζεται από την επικράτεια του προγράμματος από το οποίο θα μεταφερθούν οι πόροι), την προβλεπόμενη χρήση των μεταφερθέντων πόρων στο πλαίσιο του προγράμματος «Ορίζων Ευρώπη» (στο επίπεδο της συνιστώσας του προγράμματος «Ορίζων Ευρώπη») και το ποσό που πρέπει να μεταφερθεί με βάση την εκτιμώμενη «ικανότητα απορρόφησης» (π.χ. με τη χρήση ιστορικών στατιστικών στοιχείων σχετικά με τη συμμετοχή για παρόμοιες προσκλήσεις της εν λόγω χώρας/περιφέρειας).
Το κράτος μέλος σκοπεύει να χρησιμοποιήσει τους μεταφερθέντες πόρους για τη χρηματοδότηση προτάσεων ΜΜΕ στο πλαίσιο πρόσκλησης του μέσου Accelerator του ΕΣΚ του προγράμματος «Ορίζων Ευρώπη».
Αυτό σκοπεύει να το πράξει μέσω συμφωνιών επιχορήγησης που πρόκειται να συναφθούν το αργότερο έως το τέλος του έτους ν+ 1 (δηλαδή του έτος που έπεται του έτους μεταφοράς των πόρων στο πρόγραμμα «Ορίζων Ευρώπη»).
Οι πόροι χρησιμοποιούνται για τη χρηματοδότηση προτάσεων ΜΜΕ που υποβάλλονται στο πλαίσιο του μέσου Accelerator του ΕΣΚ και οι οποίες έχουν αξιολογηθεί μετά την απόφαση του κράτους μέλους να μεταφέρει τα χρήματα.
Το πρόγραμμα «Ορίζων Ευρώπη» καλύπτει (επί του παρόντος) τυχόν πρόσθετες διοικητικές δαπάνες για την εκτέλεση της μεταφοράς.
Στο πλαίσιο της ενδιάμεσης επανεξέτασης του προγράμματος θα διενεργηθεί αξιολόγηση του κατά πόσον μπορεί να διατηρηθεί η προσέγγιση αυτή.
Το κράτος μέλος μπορεί να ζητήσει την επιστροφή των αδέσμευτων πόρων στο ΕΤΠΑ έως και 4 μήνες πριν από το τέλος του έτους ν+ 1 (δηλαδή έως τις 31 Αυγούστου).
Αυτό μπορεί να το πράξει με αίτημα τροποποίησης του προγράμματος ή των προγραμμάτων στα οποία θα συμπεριληφθούν οι εν λόγω πόροι.
Το αίτημα υπόκειται στην έγκριση της Επιτροπής.
Ο κανόνας αποδέσμευσης θα αρχίσει να εφαρμόζεται από το έτος ανάληψης των δημοσιονομικών δεσμεύσεων.
3.
Σωρευτική χρηματοδότηση
Σωρευτική χρηματοδότηση σημαίνει ότι μια πράξη/έργο λαμβάνει στήριξη από περισσότερα του ενός ταμεία, προγράμματα ή μέσα (συμπεριλαμβανομένων των κονδυλίων επιμερισμένης και άμεσης διαχείρισης) για το ίδιο στοιχείο κόστους/δαπανών.
Όπως και στην περίπτωση των άλλων μηχανισμών συνέργειας, η σωρευτική χρηματοδότηση δεν είναι αυτόματη.
Αντιθέτως, πρόκειται για επιλογή την οποία μπορούν να διερευνούν τόσο οι διαχειριστικές αρχές για την πολιτική συνοχής όσο και η χορηγούσα αρχή για ενωσιακά προγράμματα άμεσης διαχείρισης.
Σωρευτική χρηματοδότηση μπορεί να εφαρμόζεται μόνο με τη σύμφωνη γνώμη όλων των εμπλεκόμενων μερών (δηλαδή των διαχειριστικών αρχών και της χορηγούσας αρχής για ενωσιακά προγράμματα άμεσης διαχείρισης).
Σχετική νομοθεσία
Σχετική νομοθεσία
ΚΚΔ
Άρθρο 63 παράγραφος 9
Πρόγραμμα «Ορίζων Ευρώπη»
Άρθρο 15 παράγραφος 4
Πρόγραμμα «Ψηφιακή Ευρώπη»
Άρθρο 23 παράγραφος 1 (1)
(1) Είναι σκόπιμο να επισημανθεί ότι τόσο το άρθρο 23 παράγραφος 1 του κανονισμού για το πρόγραμμα «Ψηφιακή Ευρώπη» όσο και, π.χ., το άρθρο 19 παράγραφος 1 του κανονισμού CEF.2 περιέχουν πανομοιότυπες διατάξεις με τις διατάξεις του άρθρου 15 παράγραφος 4 του κανονισμού για το πρόγραμμα «Ορίζων Ευρώπη».
Αυτό, με τη σειρά του, δίνει τη δυνατότητα εναρμόνισης των ρυθμίσεων υλοποίησης όσον αφορά τη σωρευτική χρηματοδότηση μεταξύ των εν λόγω προγραμμάτων.
Παράμετροι πολιτικής / δυνητικά οφέλη Η σωρευτική χρηματοδότηση καθιστά δυνατή την κατανομή της χρηματοδοτικής επιβάρυνσης μιας πράξης και την αντιμετώπιση πιθανών δημοσιονομικών περιορισμών (π.χ. εκείνων που απορρέουν από τα χαμηλότερα ποσοστά χρηματοδότησης ενός μέσου), διότι μπορεί να εξασφαλίσει τη δυνατότητα χρηματοδότησης ενός έργου συνέργειας σε ποσοστό έως και 100 % από τον προϋπολογισμό της ΕΕ, υπό την προϋπόθεση ότι τηρούνται οι σχετικοί κανόνες για τις κρατικές ενισχύσεις.
Καθιστά επίσης δυνατή τη στήριξη των εθνικών συνεισφορών, ιδίως στα λιγότερο ανεπτυγμένα κράτη μέλη και στις λιγότερο ανεπτυγμένες περιφέρειες.
Η σωρευτική χρηματοδότηση μπορεί επίσης να συγκεντρώσει πόρους από διάφορα ενωσιακά μέσα, τόσο άμεσης όσο και επιμερισμένης διαχείρισης, και καθιστά δυνατή τη χρηματοδότηση από ενωσιακούς πόρους σε ποσοστό έως και 100 %.
Ως εκ τούτου, η σωρευτική χρηματοδότηση παρέχει τη δυνατότητα ενίσχυσης των δεσμών μεταξύ των συμπληρωματικών προτεραιοτήτων Ε&Κ των προσκλήσεων στο πλαίσιο του προγράμματος «Ορίζων Ευρώπη» και των προγραμμάτων του ΕΤΠΑ (και των σχετικών στρατηγικών έξυπνης εξειδίκευσης).
(14) Εντός των ορίων του άρθρου 26 παράγραφος 1 του ΚΚΔ.